钦定古今图书集成/明伦汇编/官常典/第468卷 > 曹景宗
## 钦定古今图书集成/明伦汇编/官常典/第468卷 > 曹景宗

按《梁书》本传：“景宗字子震，新野人也。父欣之，为宋将，
位至征卤将军、徐州刺史。景宗幼善骑射，好畋猎，常
与少年数十人泽中逐麞鹿，每众骑赴鹿，鹿马相乱。
景宗于众中射之，人皆惧中马足，鹿应弦辄毙，以此
为乐。未弱冠，欣之于新野遣出州，以匹马将数人，于
中路卒逢蛮贼数百，围之。景宗带百馀箭，乃驰骑四”
射，每箭杀一蛮，蛮遂散走，因是以胆勇知名。颇爱史画，每读穰苴、《乐毅传》，辄放卷叹息曰：“丈夫当如是。”辟
西曹，不就。宋元徽中，随父出京师，为奉朝请、员外，迁
尚书左民郎。寻以父忧去职，还乡里。服阕，刺史萧赤
斧板为冠军中兵参军，领天水太守。时建元初，蛮寇
群动，景宗东西讨击，多所擒破。齐鄱阳王锵为雍州，
复以为征卤中兵参军，带冯翊太守，督岘南诸军事，
除屯骑校尉，少守督岘南，与州里张道门厚善。道门，
齐车骑将军敬儿少子也，为武陵太守。敬儿诛道门，
于郡伏法，亲属故吏莫敢收。景宗自襄阳遣人船到
武陵，收其尸骸，迎还殡葬，乡里以此义之。建武二年，
魏主托跋宏寇赭阳，景宗为偏将，每冲坚陷阵，辄有
斩获，以勋除游击将军。四年，太尉陈显达督众军北
围马圈，景宗从之，以甲士二千设伏，破魏援托跋英
四万人。及克马圈，显达论功，以景宗为后，景宗退无
怨言。魏主率众大至，显达宵奔，景宗导入山道，故显
达父子获全。五年，高祖为雍州刺史，景宗深自结附，
数请高祖临其宅。时天下方乱，高祖亦厚加意焉。永
元初，表为冠军将军、竟陵太守。及义师起，景宗聚众，
遣亲人杜思冲劝先迎南康王于襄阳即帝位，然后
出师为万全计，高祖不从。语在《高祖纪》。高祖至竟陵，
以景宗与冠军将军王茂济江，围郢城。自二月至于
七月，城乃降。复率众前驱，至南州，领马步军取建康，
道次江宁，东昏将李居士以重兵屯新亭，是日，选精
骑一千至江宁行顿。景宗始至，安营未立，且师行日
久，器甲穿弊，居士望而轻之，因鼓噪前薄景宗。景宗
被甲驰战，短兵裁接，居士弃甲奔走，景宗皆获之。因
鼓而前，径至皂荚桥筑垒。景宗又与王茂、吕僧珍犄
角，破王珍国于大航，茂冲其中，坚应时而陷，景宗纵
兵乘之。景宗军士皆桀黠无赖，御道左右，莫非富室，
抄掠财物，略夺子女，景宗不能禁。及高祖入顿新城，
严申号令，然后稍息。复与众军长围六门。城平，拜散
骑常侍、右卫将军，封湘西县侯，食邑一千六百户。仍
迁持节、都督郢司二州诸军事、左将军、郢州刺史。天
监元年，进号平西将军，改封竟陵县侯。景宗在州，鬻
货聚敛，于城南起宅，长堤以东，夏口以北，开街列门，
东西数里。而部曲残横，民颇厌之。二年十月，魏寇司
州，围刺史蔡道恭。时魏攻日苦，城中负板而汲，景宗
望门不出，但耀军游猎而已。及司州城陷，为御史中
丞任昉所奏。高祖以功臣寝而不治，征为护军。既至，
复拜散骑常侍、右卫将军。五年，魏托跋英寇锺离，围
徐州刺史昌义之。高祖诏景宗督众军援义之，豫州
刺史韦叡亦预焉，而受景宗节度。诏景宗顿道人洲，
待众军齐集俱进。景宗固启，求先据邵阳洲尾，高祖
不听。景宗欲专其功，乃违诏而进。值暴风卒起，颇有
渰溺，复还守先顿。高祖闻之曰：“此所以破贼也。景宗
不进，盖天意乎？若孤军独往，城不时立，必见狼狈。今
得待众军同进，始大捷矣。”及韦叡至，与景宗进顿邵
阳洲，立垒去魏城百馀步，魏连战不能却，杀伤者十
二三，自是魏军不敢逼。景宗等器甲精新，军仪甚盛，
魏人望之夺气。魏大将杨大眼对桥北岸立城，以通
粮运。每牧人过岸伐刍槁，皆为大眼所略。景宗乃募
勇敢士千馀人，径渡大眼城南数里筑垒，亲自举筑。
大眼率众来攻，景宗与战，破之，因得垒成，使别将赵
草守之，因谓为“赵草城”，是后恣刍牧焉。大眼时遣抄
掠，辄反为赵草所获。先是，高祖诏景宗等逆装高舰，
使与魏桥等为火攻计，令景宗与叡各攻一桥，叡攻
其南，景宗攻其北。六年三月春，水生淮水，暴长六七
尺，叡遣所督将冯道根、李文钊、裴邃、韦寂等乘舰登
岸，击魏洲上军，尽殪。景宗因使众军皆鼓噪，乱登诸
城，呼声震天地。大眼于西岸烧营，英自东岸弃城走，
诸垒相次土崩，悉弃其器甲，争投水死，淮水为之不
流。景宗令军主马广蹑大眼至濊水上四十馀里，伏
尸相枕。义之出，逐英至浴口，英以匹马入梁城，缘淮
百馀里，尸骸枕藉，生擒五万馀人，收其军粮器械，积
如山岳，牛马驴骡，不可胜计。景宗乃搜军所得生口
万馀人，马千匹，遣献捷，高祖诏还本军。景宗振旅凯
入，增封四百，并前为二千户，进爵为公。诏拜侍中、领
军将军，给鼓吹一部。景宗为人，自恃尚胜，每作书字，
有不解，不以问人，皆以意造焉，虽公卿无所推揖。惟
韦叡年长，且州里胜流，特相敬重，同䜩御筵，亦曲躬
谦逊，高祖以此嘉之。景宗好内妓妾至数百，穷极锦
绣。性躁动，不能沉默，出行常欲褰车帷幔，左右辄谏
以位望隆重，人所具瞻，不宜然。景宗谓所亲曰：“我昔
乡里骑快马如龙，与年少辈数十骑，拓弓弦作霹雳
声，箭如饿鸱叫，平泽中逐麞数肋射之。渴饮其血，饥
食其肉，甜如甘露浆，觉耳后风生，鼻头出火，此乐使
人忘死，不知老之将至。今来扬州作贵人，动转不得，
路行开车幔，小人辄言不可。闭置车中，如三日新妇。
遭此邑邑，使人无气。为人嗜酒好乐，腊月”于宅中使
作《野虎逐除》，遍往人家乞酒食，本以为戏，而部下多
剽轻，因弄人妇女，夺人财货，高祖颇知之，景宗乃止高祖数䜩见功臣，共道故旧，景宗醉后谬忘，或误称
“下官”，高祖故纵之，以为笑乐。七年，迁侍中、中卫将军、
江州刺史。赴任，卒于道，时年五十二。诏赙钱二十万，
布三百匹，追赠征北将军、雍州刺史、开府仪同三司，
谥曰壮。子皎嗣。